Troels Lund Poulsen (V), 2013-06-03:
Tak for det.
Vi har haft en lang diskussion i Forsvarsudvalget omkring L 200 A om organiseringen af det danske forsvar, og ikke mindst om, hvordan fremtidens forsvar skal indrettes.
På den baggrund har Venstre, Konservative og Dansk Folkeparti lavet et betænkningsbidrag, hvor vi meget klart redegør for, hvordan vi mener fremtidens indretning af det danske forsvar skal være.
Vi skal heller ikke udelukke, at der kommer fremtidige diskussioner om hele indretningen af det danske forsvar, alene af den grund at forsvarsministeren jo nu vælger at knæsætte et helt nyt princip i dansk forsvarspolitik, nemlig at der bliver lavet en aftale, som nu bliver stemt igennem med Enhedslisten, hvor der bliver givet en bemyndigelse til, at den til enhver tid siddende forsvarsminister kan indrette forsvarets organisation, som forsvarsministeren vil.
Det mener vi er forkert, og vi mener også, det er et skridt væk fra den brede enighed, man har haft i mange, mange år på forsvarsområdet, og det er jo i bund og grund også et skridt, der signalerer, at forsvarsministeren ønsker at basere dansk forsvarspolitik på Enhedslisten.
Enhedslisten er et parti, i hvis principprogram der står, at man arbejder for, at politiet og militæret skal opløses, og at man i bund og grund ikke ser nogen grund til at have et forsvar i Danmark.
Det er selvfølgelig stærk kost, og det kan i dag konstateres, at Socialdemokratiet, som har forsvarsministerposten, vælger at gå den vej.
Lad mig også sige i dag ved tredjebehandlingen, at Venstre jo helt klart støtter, at alle dele af forsvaret skal effektiviseres.
Det er nu engang sådan, at vi har lavet en meget omfattende effektivisering af det danske forsvar, og den øvelse skal ikke kun gælde bestemte dele af forsvaret.
Det skal naturligvis være alle dele, herunder også toppen af det danske forsvar.
Når vi så har diskuteret med regeringen, hvordan man vil lave udmøntningen, og hvordan man vil bruge bemyndigelsen, så står det fuldstændig uklart for os, hvordan den bemyndigelse skal bruges til at effektivisere det danske forsvar.
Derfor har vi jo heller ikke kunnet få nogen økonomiske oplysninger om, hvor meget man ønsker at slanke ledelsen i toppen, for ministeren siger, at det findes der ikke økonomiske beregninger for.
Det har vi så valgt at efterspørge i dag, og desværre er det jo sådan, at vi ikke når at få det svar, inden loven bliver tredjebehandlet.
Af samme grund ønskede vi også, at der skulle være mulighed for, at behandlingen her i salen skulle kunne afbrydes, men det skete desværre ikke.
Det skal vi beklage, specielt fordi der jo er parter, der lægger meget vægt på det brede samarbejde i Folketinget, og at Folketinget har de bedste arbejdsvilkår.
Det er så nogle af de partier, der i dag har valgt ikke at støtte det.
Derudover har der jo selvfølgelig også været en diskussion om, hvordan vi fremover vil stille os.
Det er en rigtig fin model, som sikrer, at der er gennemsigtighed i de beslutninger, der bliver taget militærfagligt, og at de gives videre til det politiske niveau.
Vi må jo også gøre opmærksom på her under tredjebehandlingen, at det nu er ministeren, der skal sikre, at Folketinget bliver orienteret om de militærfaglige spørgsmål, som forsvarsministeren finder at Folketinget skal have kendskab til.
Med andre ord bliver det altså forsvarsministeren, der skal beslutte, hvilke råd fra forsvarschefen der skal oversendes til Folketinget.
Det er en ting, som vi er meget imod.
Her ved tredjebehandlingen vil jeg gerne slutte af med at beklage, at det er endt der, hvor det er, men det må så nu engang være konsekvensen, når forsvarsministeren vælger at gå en ny vej, nemlig ikke at basere forsvarspolitik på forligskredsen, men på Enhedslisten.